
   L E G E

                    privind transmiterea valorilor mobiliare şi a cotelor de participare
                         nesolicitate în condiţiile Legii nr.392-XIV din 13 mai 1999
                          
Parlamentul adoptă prezenta lege organică.
                                                  Capitolul I

                                      DISPOZIŢII GENERALE
Articolul l. Sfera de acţiune a legii

Prezenta lege reglementează relaţiile ce apar în procesul atribuirii, în condiţiile art.19 din Legea restructurării întreprinderilor agricole în procesul de privatizare nr.392-XIV din 13 mai 1999, denumită în continuare Legea restructurării, patrimoniului întreprinderilor agricole lichidate în urma restructurării, patrimoniu nesolicitat de deţinătorii de cote-părţi valorice. 
Articolul 2. Noţiuni principale

           În sensul prezentei legi, se utilizează următoarele noţiuni principale:

deţinător de cotă-parte valorică – fost membru de colhoz, fost salariat în sovhoz, în sovhoz-fabrică sau în altă întreprindere agricolă, alte persoane prevăzute la art. 35 al Legii nr. 1217-XIII din 25 iunie 1997 cu privire la Programul de privatizare pentru anii 1997-1998 sau moştenitorii lor legali, cărora le-au fost  atribuite cote-parţi valorice din patrimoniul privatizat;

comisie de inventariere, repartizare şi atribuire a patrimoniului – grup de lucru format, prin ordinul ministrului agriculturii şi industriei alimentare, din specialişti în domeniu, care efectuează inventarierea, repartizarea şi atribuirea patrimoniului deţinătorilor de cote-părţi valorice;

solicitant – deţinător de cotă-parte valorică  care a prezentat, în termenul stabilit de prezenta lege, comisiei de inventariere, repartizare şi atribuire a patrimoniului cerere de solicitare a patrimoniului întreprinderii agricole  lichidate;

întreprindere agricolă lichidată — colhoz, sovhoz, sovhoz-fabrică sau altă întreprindere agricolă supusă restructurării în conformitate cu Legea restructurării, cu alte acte normative şi radiată din Registrul de stat al întreprinderilor;

patrimoniu al întreprinderii agricole lichidate, nesolicitat de către participanţii la privatizare - valori mobiliare şi/sau cote de participare ale întreprinderii agricole lichidate, ce nu au fost solicitate de către deţinătorii de cote-părţi valorice şi nu au fost transmise acestora conform Legii restructurării;

valori mobiliare – acţiuni ale  întreprinderii agricole lichidate, înregistrate în registrul deţinătorilor de valori mobiliare nominative;

cote de participare - părţi sociale ale întreprinderii agricole lichidate, deţinute în societăţile comerciale.

Capitolul II

                   ATRIBUIREA PATRIMONIULUI ÎNTREPRINDERII 

                                            AGRICOLE LICHIDATE 

Articolul 3. Atribuirea patrimoniului 

(1) Atribuirea patrimoniului întreprinderii agricole lichidate deţinătorilor de cote-părţi valorice se efectuează de către comisia de inventariere, repartizare şi atribuire a patrimoniului.
(2) Valorile mobiliare şi/sau cotele de participare ale întreprinderii agricole lichidate, trecute în gestiunea economică a autorităţii administraţiei publice locale şi nesolicitate de deţinătorii de cote-părţi valorice în termenele stabilite de Legea restructurării, se atribuie deţinătorilor de cote-părţi valorice în conformitate cu decizia comisiei de inventariere, repartizare şi atribuire a patrimoniului, adoptată la momentul lichidării întreprinderii agricole.
(3) În cazul în care, la momentul lichidării întreprinderii agricole, nu a fost adoptată decizia specificată la alin.(1) sau patrimoniul întreprinderii agricole  lichidate nu a fost repartizat în întregime, comisia de inventariere, repartizare şi atribuire a patrimoniului, în termen de 3 luni de la instituire, va efectua inventarierea patrimoniului nerepartizat, precum şi repartizarea şi atribuirea acestuia solicitanţilor, în condiţiile prezentei legi.

(4) Comisia de inventariere, repartizare şi atribuire a patrimoniului,  în termen de 15 zile de la data finalizării inventarierii, va aduce la cunoştinţa deţinătorilor de cote-părţi valorice lista obiectivelor patrimoniului ce urmează a fi atribuit conform cererilor de solicitare, prin afişare la sediul primăriei, prin intermediul mass-media locale şi/sau prin informare la adunarea cetăţenilor localităţii.
(5) Cererile de solicitare a patrimoniului întreprinderii agricole lichidate vor fi prezentate de către deţinătorii de cote-părţi valorice comisiei de inventariere, repartizare şi atribuire a patrimoniului  în termen de 3 luni de la data intrării în vigoare a prezentei legi sau, în cazul cînd patrimoniul întreprinderii agricole lichidate nu a fost repartizat — în termen de 3 luni de la data adoptării de către comisia de inventariere, repartizare şi atribuire a patrimoniului  a deciziei privind repartizarea acestuia. Cererile prezentate după expirarea acestor termene nu se examinează.
(6) Autoritatea administraţiei publice locale este responsabilă de atribuirea de către comisia de inventariere, repartizare şi atribuire a patrimoniului, pînă la 1 martie 2005, a patrimoniului întreprinderii agricole lichidate.

(7) După expirarea termenului specificat la alin.(6), patrimoniul nesolicitat va fi atribuit în felul următor:
a) valorile mobiliare distribuite gratis furnizorilor de materie primă la privatizarea întreprinderilor prelucrătoare de stat ale complexului agroindustrial trec în proprietatea statului, cu expunerea lor ulterioară spre privatizare;
b) alte valori mobiliare decît cele specificate la lit.a), precum şi cotele de participare, trec în proprietatea unităţii administrativ-teritoriale pe al cărei teritoriu au activat furnizorii de materie primă şi pot fi ulterior vîndute conform legislaţiei în vigoare.
Articolul 4. Transmiterea şi înregistrarea dreptului de proprietate
(1) Transmiterea şi înregistrarea dreptului de proprietate asupra valorilor mobiliare se efectuează în temeiul:
a) certificatului privind radierea din Registrul de stat al întreprinderilor a întreprinderii agricole lichidate;
b) deciziei (procesului-verbal) comisiei de inventariere, repartizare şi atribuire a patrimoniului, în care sînt indicate persoanele cărora li se distribuie valorile mobiliare, precum şi numărul şi valoarea nominală a acestora;
c) dispoziţiei de transmitere a valorilor mobiliare;
d) documentelor ce confirmă calitatea de succesor de drepturi, în cazul în care întreprinderea agricolă lichidată, înregistrată în registrul deţinătorilor de valori mobiliare nominative, are succesori.
(2) Dispoziţiile de transmitere a valorilor mobiliare solicitate de deţinătorii de cote-părţi valorice  vor fi semnate de preşedintele comisiei de inventariere, repartizare şi atribuire a patrimoniului şi de deţinătorii de cote-părţi valorice şi vor fi confirmate cu ştampila primăriei.
(3) Dispoziţiile de transmitere a valorilor mobiliare nesolicitate vor fi semnate unilateral de către organul abilitat:
a) în cazul valorilor mobiliare transmise statului - de către persoana responsabilă a Departamentului Privatizării;
b) în cazul valorilor mobiliare transmise autorităţii administraţiei publice locale - de către persoana responsabilă a autorităţii respective.
(4) Înregistrarea dreptului de proprietate asupra cotelor de participare se efectuează în temeiul certificatului privind radierea din Registrul de stat al întreprinderilor a întreprinderii agricole lichidate şi în temeiul deciziei organului executiv al societăţii comerciale respective.

                                                     Capitolul III 

                                              DISPOZIŢII  FINALE
Articolul 5

Comisia Naţională a Valorilor Mobiliare:
la  solicitarea  Departamentului  Privatizării, va prezenta acestuia informaţia privind soldul valorilor mobiliare nesolicitate la situaţia din 1 martie 2005;
va scuti părţile de plata taxei pentru tranzacţiile cu valorile mobiliare şi va stabili cuantumul de 2 lei pentru fiecare înregistrare, în conformitate cu prezenta lege, a dreptului de proprietate.
Articolul 6 

Autorităţile  administraţiei publice locale, pînă la 1 aprilie 2005, vor prezenta Departamentului Privatizării informaţia privind patrimoniul înregistrat cu drept de proprietate, în condiţiile prezentei legi, la situaţia din 1 martie 2005.
Articolul 7 

La solicitarea autorităţilor administraţiei publice locale, Departamentul Tehnologii Informaţionale va elibera, cu titlu gratuit, certificatele privind radierea din Registrul de stat al întreprinderilor a întreprinderilor agricole lichidate.

Articolul 8 

Departamentul Privatizării va expune spre vînzare valorile mobiliare ale întreprinderilor agricole lichidate trecute în proprietatea statului sau a unităţilor administrativ-teritoriale, cu acordul autorităţii respective şi conform procedurilor stabilite de legislaţie.
Preşedintele Parlamentului

Chişinău, 25 noiembrie 2004.

